Source: https://mybystrica.sme.sk/c/5918129/generalnemu-riaditelovi-podtatranskej-hydiny-udelil-sud-penazny-trest.html
Timestamp: 2020-07-10 00:12:48+00:00
Document Index: 1017891

Matched Legal Cases: ['súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ']

Generálnemu riaditeľovi Podtatranskej hydiny udelil súd peňažný trest - SME | MY Banská Bystrica
Generálnemu riaditeľovi Podtatranskej hydiny udelil súd peňažný trest
Z druhého prečinu podplácania súd riaditeľa oslobodil. Rozsudok je právoplatný, prokurátor ani obžalovaný sa neodvolali.
1. jún 2011 o 9:15 TASR
BANSKÁ BYSTRICA. Špecializovaný trestný súd (ŠTS) v Banskej Bystrici uznal vinným generálneho riaditeľa spoločnosti Podtatranská hydina, a.s. Pavla Konkoľa z prečinu podplácania, za čo mu bol udelený peňažný trest 2500 eur. Pokiaľ by ho neuhradil, za náhradný trest určil odňatie slobody na dva roky. Informovala o tom hovorkyňa ŠTS Katarína Kudjáková. Prokurátor žaloval riaditeľa v dvoch skutkoch. Z druhého prečinu podplácania súd riaditeľa oslobodil. Rozsudok je právoplatný, prokurátor ani obžalovaný sa neodvolali.
Ako priblížila, súd ho uznal vinným z toho, že v roku 2007 a 2008 v spoločnosti Podtatranská hydina v Kežmarku mal vo svojej kancelárii ako generálny riaditeľ spoločnosti pravidelne poskytovať mesačnú finančnú hotovosť vo výške 8000 Sk (cca 265 eur) vedúcej odboru hygieny za to, že mu nebude robiť problémy v súvislosti s výrobnou činnosťou.
Z druhého skutku súd riaditeľa oslobodil. Podľa obžaloby mal totiž v roku 2009 v Spišskej Novej Vsi ponúknuť vedúcej odboru hygieny úplatok vo výške 50.000 Sk (cca 1659 eur) za to, že zlikviduje správu o pozitívnej vzorke rastového hormónu, ktorá bola odobratá z prevádzky. Z tohto skutku ho súd oslobodil, pretože nebolo dokázané, že sa skutok stal.
Ako uviedoll Konkoľ v oficiálnom vyhlásení vo veci podplácania veterinárky, "stíhanie vedúcej pracovníčky Štátnej veterinárnej a potravinovej správy pre trestný čin brania úplatku som inicioval ja sám podaním oznámenia na príslušné kontrolné orgány štátnej správy. Od prvej chvíle som si bol vedomý, že postihnutý budem aj ja, ale nemohol som už viac znášať doslova výpalnícke metódy z jej strany. Od chvíle, keď som tejto úradníčke odmietol platiť výpalné, nastalo neúmerné sankcionovanie mojich prevádzok v Spišskej Novej Vsi." Pokračoval, že v priebehu šiestich mesiacov boli týmto prevádzkam vystavené pokuty vo výške 13 tisíc eur. Pre porovnanie uviedol, že od mája 2007 do marca 2009 tieto prevádzky žiadne pokuty nedostali.
Ako Konkoľ pokračoval, "je zarážajúce, že na jednej strane Špecializovaný súd rozhodol o mojej vine, pretože som dal úplatok, a na druhej strane štátna úradníčka, ktorá úplatky s vďakou prijímala, dokonca si ich vynucovala, bola Špecializovaným súdom zbavená obžaloby."